27.1.2023 г.
BG
Официален вестник на Европейския съюз
C 32/93 Четвъртък, 23 юни 2022 r.
61. приветства декларацията, договорена на срещата на ръководителите на местните и регионалните правителства в държавите членки на Африканския съюз и Европейския съюз, проведена на 15 февруари 2022 г. в Брюксел, в която, наред с другото, се подчертава, че 65 % от 169 цели, залегнали в ЦУР, няма да бъдат постигнати без участието на местните и регионалните правителства; 62. приветства споразумението на Съвета на министрите на AfCFTA относно общи правила за произход за блока за 87,7 % от стоките или 3 800 тарифни линии, обхванати от AfCFTA; призовава Европейската комисия да хармонизира правилата за произход и да разработи предложение за еднакви правила за произход във връзка с търговията с всички африкански държави, въз основа на наскоро приетите правила в рамките на AfCFTA, с които да бъдат заменени разпокъсаните правила за произход в отделните търговски споразумения и договорености на ЕС с африканските региони и държави; изразява убеждение, че това би било в полза и на дружествата от ЕС и митническите органи; призовава Комисията да проучи допълнителни възможности и мерки за укрепване на връзките и полезните взаимодействия между отделните търговски споразумения на ЕС с африканските държави и AfCFTA; приветства целта на AfCFTA за подобряване на ситуацията по отношение на регионалното разграничение и на разрастването и осигуряването на взаимосвързаност между инфраструктурните системи; призовава ЕС да работи със секретариата на AfCFTA за постигане на напредък в областта на изграждането на капацитет и осигуряването на техническа подкрепа за изпълнението на AfCFTA; 63.
приветства факта, че през ноември 2021 г.
ЕИБ отвори първия си център в Африка в столицата на Кения — Найроби;
64. оценява инициативата на Съвета и Комисията за организиране на първата Седмица Африка — Европа, която се проведе през февруари 2022 г. в Брюксел; приветства ползотворната работа на хилядите представители на младежки организации, организации на гражданското общество, местни органи, представители на културния сектор и бизнеса; подчертава, че по-голям ангажимент на ЕС към младите африканци и африканската диаспора в Европа може структурно да подобри отношенията между ЕС и Африка в дългосрочен план; в този контекст изразява съжаление, че Европейският парламент не участва по-активно и че събитията се проведоха по време на пленарната седмица на Парламента в Страсбург, и подчертава значението на насърчаването, преди предстоящите инициативи, на по-голямо сътрудничество между всички заинтересовани страни, включително бизнес организациите; призовава Комисията да организира седмица Африка — Европа всяка година и да включи младите хора, особено жените и момичетата, в дискусиите, организирани в рамките на това събитие; 65. призовава Комисията в рамките на бъдещите бизнес срещи на високо равнище между ЕС и Африка да постави акцент върху потенциалната роля, която може да изпълняват местната икономика и алтернативите за устойчиво производство, като продуктите на биологичното производство, справедливата търговия, кооперациите на дребните земеделски стопани и заинтересованите страни в социалната икономика за изграждането на по-устойчиво и справедливо партньорство между Африка и ЕС; 66. подчертава необходимостта от увеличаване на участието на заинтересованите страни, по-специално на търговските асоциации на МСП от целия африкански континент, както и на все по-значимите организации на гражданското общество както от ЕС, така и от Африканския съюз, в дебатите, установяващи новото измерение на търговията, инвестициите и икономическото сътрудничество, целящо справедливи и етични отношения; 67. отбелязва, че транспортните мрежи са ключов фактор за търговията и проспериращите икономики; подчертава необходимостта от по-добри връзки между селските и градските райони в Африка за гарантиране на по-добра взаимосвързаност в рамките на африканските държави, както и на африканския континент; подчертава, че предложенията по линия на „Екип Европа“ за осъществяване на инфраструктурни проекти се основават на потребностите, посочени от Африканския съюз в Програмата за развитие на инфраструктурата в Африка; във връзка с това призовава местните и регионалните заинтересовани страни да бъдат включени в процеса на вземане на решения относно естеството и обема на инфраструктурните проекти; припомня факта, че около 53 % от пътищата в Африка са неасфалтирани и изолирани от търговските центрове, както и че под половината от населението в селските райони има целогодишен достъп до функционални пътища, което показва, че са необходими инвестиции не само във водещите проекти; призовава също така за инвестиции в логистика на хладилната верига и модерни съоръжения за съхранение, както и като цяло подобрена логистика между местата на производство и потребление, които дават възможност на земеделските стопани да доставят своите селскостопански продукти на известни разстояния, като се има предвид и бързата урбанизация на Африка, като по този начин се допринася за прекратяване на продоволствената несигурност; отбелязва, че функциониращата транспортна мрежа и инвестициите в инфраструктурни проекти могат да допринесат за развитието на африканските икономики; призовава Европейската комисия да улесни инвестициите в африкански инфраструктурни проекти чрез своите търговски и инвестиционни инструменти за Африка; 68. насърчава широк дебат с цел преосмисляне на моделите и плановете за изграждане на инфраструктура и за откриване на алтернативни модели за мобилност и модерни решения от 21-ви век за мобилност за всички в рамките на регионите, както и на целия континент, въз основа на изводите, извлечени в ЕС и в други индустриализирани държави, с цел избягване на допуснатите там грешки;